Boklose Cheetahs reg vir Vrydag se eerste Pro14-wedstryd | Maroela Media
Francois Venter – nie in die toergroep nie (Foto: fscheetahs)
Twee Springbokke, die kaptein en senter Francois Venter en die flank Oupa Mohoje, sal nie saam met die Cheetahsgroep vertrek wat Vrydag in Belfast teen Ulster hul buiging in die Pro14-reeks maak nie.
Die groep van 28 spelers sluit wel twee huidige Blitsbokke, Cecil Afrika en Rosco Specman, in en ook vir Ryno Benjamin, wat die Blitsbokke ook oor 11 jaar (2005 tot 2016) in 37 toernooie verteenwoordig het. Die ander huidige Blitsbok by die Cheetahs, Chris Dry, is nie gekies nie.
Venter is soos Mohoje lid van die Springbokgroep. Mohoje is boonop beseer.
Sergeal Petersen het wel verlede jaar saam met die Springbokke getoer maar word nie as 'n Springbok beskou alvorens hy in 'n toets gespeel het nie.
Daar is geen verrassings in die toergroep wat sy tweede oorsese wedstryd op 9 September teen verlede seisoen se verloor-finalis, Munster, speel nie. Munster word tans nog afgerig deur Rassie Erasmus wat eersdaags na Suid-Afrika terugkeer.
Die Cheetahs se eerste tuiswedstryd is die week daarna, op 17 September teen die Italiaanse span Zebre.